<p style="text-align: justify;">KUCHING - Selepas berminggu-minggu menyepi, Anggota Parlimen Mas Gading, Anthony Nogeh Gumbek pada Selasa mengisytihar beliau kekal dalam Parti Demokratik Progresif Sarawak (SPDP).</p>
<p style="text-align: justify;">Beliau membuat pengumuman itu selepas pertemuan dengan lebih 200 pemimpin dan penyokong akar umbi di ibu pejabat parti di sini, Selasa.</p>
<p style="text-align: justify;">"Kami telah membuat keputusan bahawa saya perlu kekal dalam SPDP kerana saya mahu kekal sebagai MP Barisan Nasional (BN).</p>
<p style="text-align: justify;">"Saya mahu terus berjuang sebagai MP BN daripada SPDP. SPDP masih parti komponen BN dan oleh itu saya masih MP BN menerusi SPDP dan saya tidak akan menyertai sebelah sana (Parti Tenaga Rakyat Sarawak)," katanya kepada pemberita selepas pertemuan tersebut.</p>
<p style="text-align: justify;">Ditanya mengenai hubungan peribadinya dengan bekas presiden SPDP Tan Sri William Mawan yang kini menyertai Parti Tenaga Rakyat Sarawak (Teras), Nogeh menyifatkan menteri pembangunan sosial itu sebagai bekas bos yang sangat baik.</p>
<p style="text-align: justify;">"Beliau pernah menjadi bos yang sangat baik. Saya hormat beliau sebagai pemimpin dan mentor, malah beliau yang bertanggungjawab membawa saya masuk politik.</p>
<p style="text-align: justify;">"Saya masih rakan baik beliau dan jangan terkejut saya bermain golf dengannya tetapi sudah tentu bila beliau menyertai pihak lain saya tidak berkongsi ideologi berkenaan.</p>
<p style="text-align: justify;">"Saya hanya boleh berkata yang saya mengharapkan yang terbaik untuknya dan saya masih rakan baik baliau," kata Nogeh.</p>
<p style="text-align: justify;">Beliau berharap Mawan dan yang lain yang menyertai Teras yang terbaik dan menambah beliau tidak berkelahi dengan mereka.</p>
<p style="text-align: justify;">Katanya adalah tidak benar kebanyakan pemimpin parti di cawangan Tasik Biru dan Opar meninggalkan SPDP untuk menyertai Teras dan menambah pengerusi cawangan Tasik Biru, Michael Siten dan pengerusi cawangan Opar, Ryan Narong turut hadir di mesyuarat itu.</p>
<p style="text-align: justify;">Nogeh juga berkata beliau percaya ia masih menjadi prinsip BN bahawa sekiranya mana-mana komponen BN menolak Teras menyertai BN, maka parti itu tidak akan diterima di dalam gabungan tersebut. - BERNAMA</p>
<p style="text-align: justify;"></p>