Polis hari ini mengesahkan mayat lelaki yang ditemui terapung di Sungai Klang berhampiran plaza tol Sunway pada Sabtu lepas, adalah suspek kes pembunuhan kanak-kanak perempuan, Siti Soffea Emelda.

Ketua Polis Daerah Dang Wangi ACP Zainuddin Ahmad memberitahu identiti suspek dikenal pasti daripada analisis cap jari di bahagian Rekod Jenayah Polis.

Khamis lepas, kanak-kanak berusia dua tahun enam bulan itu dibunuh kejam dengan kepalanya terputus daripada badan dipercayai dikelar suspek di tepi Sungai Klang berhampiran Stesen Komuter Kuala Lumpur, Jalan Hishammudin di Kuala Lumpur.

Saksi mendakwa melihat seorang lelaki merebahkan kanak-kanak itu di tepi sungai sebelum menghempaskan sesuatu ke kepalanya dan melakukan "sesuatu" pada leher mangsa.

Apabila saksi cuba menghampiri suspek, dia melarikan diri dengan terjun ke dalam Sungai Klang.

Suspek dipercayai dibebaskan dari Penjara Kajang pada 26 Mei lalu selepas menjalani hukuman penjara dua tahun atas kesalahan samun.

Mayatnya ditemui lengkap berpakaian dengan memakai baju kotak-kotak berwarna merah, berseluar panjang biru gelap, bertali pinggang dan tidak berkasut. Tiada dokumen pengenalan diri dijumpai. – Bernama