ALOR SETAR - Tuntutan pelbagai kes yang dibawa oleh pengguna ke Tribunal Tuntutan Pengguna Malaysia (TTPM) menunjukkan penurunan ketara sejak 2011.

Timbalan Menteri Perdagangan Dalam Negeri, Koperasi dan Kepenggunaan, Datuk Seri Ahmad Bashah Md Hanipah, berkata penurunan itu disebabkan meningkatnya kesedaran pengusaha dalam memastikan produk yang berkualiti dan tidak menipu pengguna.

Beliau berkata, pada 2011 jumlah kes yang difailkan ialah 442 dengan tuntutan berjumlah RM2.6 juta dan turun kepada 318 kes pada 2012 membabitkan tuntutan RM1.8 juta.

"Tahun lepas kita terima 266 kes sahaja dengan tuntutan sebanyak RM1.4 juta," katanya dalam sidang media selepas merasmikan majlis penutup Program Fasilitasi Industri Perkhidmatan 2014 Zon Utara di Dewan Majlis Bandaraya Alor Setar di sini semalam.

Ahmad Bashah berkata, antara tuntutan yang sering dibawa oleh pengguna ialah berkaitan penipuan produk kesihatan serta rawatan dan produk kecantikan diri yang tidak berkesan dalam tempoh yang ditetapkan oleh pengusaha dan penjual produk itu.

Katanya, di Kedah, bagi tempoh Januari hingga 15 Mei tahun ini sebanyak lima kes diterima melibatkan tuntutan berjumlah RM15,000.

Sementara itu, beliau berkata pembuatan produk kesihatan dan kecantikan memerlukan penyelidikan dan pembangunan yang tepat dan menepati piawaian yang ditetapkan oleh Kementerian Kesihatan.
Katanya, pelbagai seminar yang dianjurkan telah menyedarkan pengusaha produk kesihatan dan kecantikan agar mementingkan kualiti serta tidak menipu pengguna mengenai keberkesanan seperti yang diiklankan menerusi pelbagai medium seperti internet.

Dalam perkembangan berkaitan, Ahmad Bashah berkata kursus fasilitasi peringkat Zon Utara melibatkan Kedah, Pulau Pinang dan Perlis yang disertai 630 peserta itu adalah yang kedua dan akan diadakan di setiap zon.

Katanya, seminar bertujuan meningkatkan kesedaran dan pengetahuan orang ramai mengenai hak sebagai pengguna yang bijak serta tahap profesionalisme pengusaha atau peniaga yang menawarkan produk atau perkhidmatan kepada pengguna. - BERNAMA