KUALA LUMPUR - Pemuda pakatan pembangkang menggesa empat pemimpin utama PAS, Parti Keadilan Rakyat (PKR) dan DAP segera mengadakan pertemuan bagi menangani kemelut jawatan Menteri Besar Selangor.

Dewan Pemuda PAS Malaysia (DPPM), Angkatan Muda Keadilan (AMK) dan Jawatankuasa Pemuda DAP (Dapsy) bimbang isu itu jika berlarutan akan merosakkan masa depan pakatan pembangkang.

“Krisis dalaman pakatan ini berada pada tahap membimbangkan. Kami berpendapat krisis yang sedang melanda ini memberi gambaran kurang baik kepada generasi muda.

“Kami berpandangan, penyelesaian paling munasabah pada tahap ini adalah pertemuan lapan mata di antara Presiden PAS, Datuk Seri Abdul Hadi Awang, Ketua Umum PKR, Datuk Seri Anwar Ibrahim, Setiausaha Agung DAP, Lim Kit Siang dan Menteri Besar Selangor, Tan Sri Abdul Khalid Ibrahim,” kata pemimpin tiga pemuda parti itu dalam satu kenyataan media hari ini.

Kenyataan itu dikeluarkan secara bersama oleh Ketua DPPM, Suhaizan Kaiat, KetuaAMK, Shamsul Iskandar Mohd. Akin dan Ketua Dapsy, Teo Kok Seong.

Mereka yakin pemimpin utama pakatan pembangkang itu mampu menyelesaikan masalah yang timbul berdasarkan pengalaman, ketokohan dan kebijaksanaan mereka dan berharap ia berlangsung dalam suasana mahabbah, berlapang dada dan meletakkan kepentingan kolektif.

“Kami yang mewakili sayap anak muda juga mengharapkan para pimpinan tertinggi pakatan hususnya PAS untuk menjadi pemudah cara pertemuan lapan mata ini.

“Pengalaman PAS menghadapi konflik politik Kelantan yang melibatkan jawatan Menteri Besar pada tahun 1977 boleh dijadikan panduan dan pengajaran untuk kita semua,” kata mereka. - mynewshub.my