GEORGETOWN - Tempat penyembelihan dan pemprosesan ayam halal berpusat akan diwujudkan di Pulau Pinang bagi meningkatkan kebersihan serta kualiti ayam yang diproses.

Pengerusi Jawatankuasa Hal Ehwal Agama Islam, Perdagangan Dalam Negeri dan Hal Ehwal Pengguna negeri Datuk Abdul Malik Abul Kassim berkata beberapa lokasi telah dikenal pasti untuk dijadikan pusat penyembelihan dan pemprosesan ayam halal.

"Pada mesyuarat exco Rabu lepas, kerajaan negeri telah bersetuju untuk menyediakan tempat penyembelihan dan pemprosesan ayam berpusat sebagai usaha memantau kebersihan premis pemprosesan ternakan berkenaan.

"Majlis Perbandaraan Pulau Pinang (MPPP) dan Majlis Perbandaran Seberang Perai (MPSP) dipertanggungjawabkan untuk melaksanakannya (tempat penyembelihan dan pemprosesan ayam halal)," katanya kepada pemberita selepas mengadakan pertemuan dengan pembekal ayam dan pemilik restoran di negeri ini, di sini hari ini.

Beliau berkata setakat ini lapan rumah sembelihan melibatkan 360 pemegang sijil tauliah membekalkan 54,000 ayam halal beroperasi di seluruh Pulau Pinang.

Dalam perkembangan lain, Abdul Malik berkata kerajaan negeri pimpinan DAP dalam Mesyuarat Exco pada Rabu juga bersetuju untuk membenarkan restoran dan premis makanan di negeri ini beroperasi sebelum 3 petang pada bulan Ramadan ini.

"Ia bukan bermakna kami tidak menghormati bulan Ramadan sebaliknya kerana ia tidak menyalahi aspek hukum agama terutama jika dijual kepada orang bukan Islam dan golongan tertentu yang dikecualikan berpuasa seperti orang sakit,kanak-kanak dan wanita haid," katanya.

Beliau berkata bagaimanapun, pihaknya akan meningkatkan penguatkuasaan terhadap orang Islam yang makan di tempat awam, restoran dan khalayak terbuka kerana ia menyalahi undang-undang sedia ada iaitu Seksyen 15 Enakmen Jenayah Syariah Negeri Pulau Pinang 1996.

"Pada perjumpaan hari ini dengan pemilik restoran dan premis makanan, mereka juga bersetuju untuk tidak membenarkan orang Islam makan di restoran mereka (sebelum waktu berbuka) dan hanya menjual untuk bawa pulang," katanya. - BERNAMA