MELAKA - Seorang pegawal keselamatan kerugian RM38,000 selepas ditipu seorang lelaki dalam urusan jual beli kereta bermula Februari tahun lepas.

S. Sri Venkadesh, 35, berkata, dia mula berurusan dengan lelaki berkenaan pada awal tahun lepas bagi menjual kereta Proton Wira miliknya untuk membeli sebuah kereta terpakai Perodua Alza atau Proton Pesona.

“Lelaki itu bersetuju untuk menjual kereta saya dengan harga RM19,000 dan mencarikan saya sebuah kereta lain tetapi meminta saya tambah lagi RM19,000,” katanya kepada pemberita di Pusat Perkhidmatan Barisan Nasional (Pembela BN) Melaka di sini hari ini.

Beliau berkata, setelah membayar RM19,000 dan urusan menjual kereta Proton Wiranya selesai pada Mac 2013, lelaki berkenaan masih gagal menyelesaikan urusan untuk mendapatkan kereta terpakai yang dijanjikanya selepas beberapa minggu berlalu.

"Saya kemudiannya mengambil keputusan untuk meminta semula wang yang saya serahkan kepadanya bersama hasil jualan kereta saya, namun tiga cek yang diberikan beliau tidak dapat ditunaikan kerana cek tendang,” katanya yang telah membuat laporan polis pada Julai tahun lepas.

Sementara itu, Pengarah Pembela BN Melaka, Amir Hamzah Aziz berkata, pihaknya akan berusaha mengambil tindakan perundangan terhadap individu tersebut secepat mungkin.

"Kita telah kenal pasti di mana lelaki tersebut berada dan kita akan meminta kerjasama dengan pihak terlibat bagi membantu menyelesaikan masalah ini,” katanya. - BERNAMA