KUALA LUMPUR - Berkonsepkan unsur alam semula jadi yang berteraskan alunan air serta silara pokok, Kanopi Taman Botani Perdana di Taman Botani Perdana di sini kini dibuka kepada orang awam, kata Datuk Bandar Kuala Lumpur Datuk Seri Ahmad Phesal Thalib.

Beliau berkata kanopi itu, yang bersambung terus dengan Rumah Sampan, bakal menjadi ikon baharu kepada Taman Botani Perdana secara amnya, dan Kuala Lumpur secara khusus.

Katanya, struktur 'single monoque system' yang diperkenal menerusi kanopi itu merupakan sistem pembinaan pertama seumpamanya di Malaysia dan reka bentuk 'tree form' pertama di dunia.

"Struktur ini berfungsi sebagai teduhan yang luas untuk pelbagai majlis seperti perkahwinan, konsert mini serta aktiviti sosial lain", katanya ketika berucap pada majlis perasmian Pameran Orkid dan Bonsai 2014 serta Kanopi Taman Botani yang dirasmikan Timbalan Perdana Menteri Tan Sri Muhyiddin Yassin di Taman Botani Perdana.

Mengulas pameran itu, Ahmad Phesal berkata ia diadakan buat kali kedua berikutan penganjuran kali pertama pada 2012 yang mendapat sambutan amat menggalakkan.

Pelbagai aktiviti menarik diadakan sepanjang pameran, yang bermula hari ini sehingga 1 Jun depan, seperti pertandingan grafiti, 'Fun Run', aktiviti sukan air, senam robik dan konsert.

Pameran dibuka secara percuma kepada orang ramai dari pukul 9 pagi hingga 7 malam setiap Isnin hingga Jumaat, serta 9 pagi hingga 10 malam pada hari Sabtu dan Ahad. - BERNAMA