BUTTERWORTH - Jabatan Kastam Diraja Malaysia (JKDM) Pulau Pinang merampas sebanyak 443 kotak pelbagai mercun dan bunga api bernilai RM692,372.44 di tepi jalan di Kampung Jambatan Merdeka, Kepala Batas dekat sini Jumaat lepas.

Pengarahnya, Datuk Zulkifli Yahya berkata, bertindak hasil maklumat awam dan risikan, pihaknya menahan dua buah lori yang dalam keadaan mencurigakan di kawasan kampung berkenaan pada 6.40 pagi.

"Pemeriksaan ke atas lori pertama, kami menemui 240 kotak pelbagai jenis mercun dan bunga api seberat 6,120 kilogram bernilai RM296,812.80 dan melibatkan cukai sebanyak RM192,928.32.

"Dalam lori kedua, kami menemui sebanyak 203 kotak pelbagai mercun dan bunga api seberat 4,469 kilogram bernilai RM122,805 yang melibatkan cukai sebanyak RM79,823.32,” katanya dalam sidang akhbar, di sini hari ini.

Katanya, ketika pasukan bahagian penguatkuasanya sedang menjalankan pemeriksaan ke atas dua lori berkenaan, dua pemandu kenderaan tersebut telah berjaya melarikan diri. - BERNAMA