Parit Buntar - Seorang bayi lelaki berusia lapan bulan antara tiga yang maut dalam kemalangan membabitkan empat kenderaan di Kilometer 200.2, Lebuh Raya Utara Selatan arah utara di sini, semalam.

Dalam kejadian jam 3.20 pagi, sebuah lori yang sarat membawa muatan tong gas merempuh belakang sebuah lori simen mengakibatkan pemandu lori simen berkenaan patah kaki.

Isteri pemandu lori simen berkenaan yang cedera meninggal dunia ketika dalam perjalanan ke Hospital Taiping manakala bayi perempuan pasangan terbabit meninggal dunia akibat tersepit.

Kelindan lori simen berkenaan juga maut selepas badannya putus dua apbila digilis sebuah kenderaan pelbagai guna (MPV) Proton Exora yang terbabas akibat melanggar tong gas yang bertaburan di atas jalan raya.

Mangsa yang meninggal dunia dikenali sebagai Nor Ruziany Noorzamzuri, 19, berasal dari Simpang Ampat, Pulau Pinang dan bayinya, Shahrul Zafran Mohd Sobri.

Kelindan lori simen yang mati itu pula dikenali sebagai V Sivaraja, 49.

Ketua Polis Daerah Kerian Superintendan Mat Fauzi Nayan berkata, berdasarkan keterangan saksi, kelindan lori simen turun dari lori untuk meninjau keadaan belakang lori itu selepas kenderaan berkenaan dirempuh.

“Sivaraja bagaimanapun digilis Proton Exora yang terbabas. Kemalangan turut menyebabkan sebuah lagi MPV jenis Toyota Wish terbabas namun pemandu bersama tiga penumpang termasuk dua kanak-kanak selamat dan hanya mengalami kecederaan ringan.

“Pemandu lori simen dan pemandu Proton Exora yang cedera ringan turut dihantar ke Hospital Taiping untuk rawatan. Mayat ketiga-tiga mangsa juga dihantar ke hospital sama untuk bedah siasat,” katanya.

Bagaimanapun, pemandu lori membawa muatan gas yang hanya dikenali Mohd Sobri masih tidak sedarkan diri selepas cedera parah di kaki.

“Setakat ini, punca sebenar kejadian masih dalam siasatan dan kami masih menunggu keterangan daripada pemandu lori membawa muatan gas untuk mendapatkan gambaran lebih jelas berkaitan kemalangan,” katanya. - <strong>myMetro Online</strong>