KUALA LUMPUR - Seorang pengawal keselamatan hari ini mengaku tidak bersalah di Mahkamah Majistret di sini atas pertuduhan hendak mencabul seorang kanak-kanak perempuan berumur sembilan tahun, minggu lepas.

M.Tharmalingam, 32, didakwa memegang tangan kanan kanak-kanak itu dengan niat hendak mencabul kehormatan mangsa, di tangga menuju tempat letak kereta di sebuah kondominium di sini kira-kira pukul 4.50 petang, 15 Jun lalu.

Dia didakwa mengikut Seksyen 354 Kanun Keseksaan yang membawa hukuman maksimum 10 tahun penjara atau dengan denda atau dengan sebat atau mana-mana dua daripada hukuman tersebut jika sabit kesalahan.

Timbalan Pendakwa Raya Haderiah Siri menawarkan tertuduh diikat jamin RM6,000 dengan seorang penjamin.

Tharmalingam memohon agar mahkamah mengurangkan jumlah jaminan itu kerana dia menanggung isterinya dan seorang anak berusia lapan tahun.

Majistret Zuraini Abdul Razak membenarkan tertuduh diikat jamin RM3,000 dengan seorang penjamin dan menetapkan 17 Julai untuk sebutan. - BERNAMA