KUALA LUMPUR - Ketua Pergerakan Wanita Umno Datuk Seri Shahrizat Abdul Jalil menyampaikan ucapan takziah kepada bekas Menteri Perdagangan Antarabangsa dan Industri Tan Sri Rafidah Aziz, atas pemergian suami beliau, Tan Sri Mohamed Basir Ahmad, awal hari ini.

Shahrizat berkata sebagai seorang yang pernah menjadi Penasihat Bank Negara dan Pengerusi Maybank, pemergian Allahyarham merupakan satu kehilangan besar kepada negara.

"Jasa dan khidmat bakti Allahyarham sebagai salah seorang tokoh perbankan yang disegani akan terus dikenang dan disanjung tinggi," katanya dalam satu kenyataan hari ini.

Beliau berkata Mohamed Basir juga merupakan seorang penyokong setia kepada pembangunan wanita di negara ini dan kaum wanita amat menghargai sokongan yang telah diberikan.

"Doa kami mengiringi pemergian Allahyarham Tan Sri, semoga rohnya sentiasa berada di dalam kerahmatan Allah dan ditempatkan dalam kalangan roh umat Islam yang beriman," katanya.

Allahyarham meninggal dunia di Hospital Besar Singapura pada 3.51 pagi dan jenazah beliau dibawa ke Masjid Umar Al-Khattab di Bukit Damansara untuk disembahyangkan sebelum dikebumi selepas solat Asar di Tanah Perkuburan Islam Bukit Kiara.- BERNAMA