KUANTAN - Pahang akan terus memperbaiki kelemahan pasukan itu dalam misi mempertahankan kejuaraan Piala Malaysia selepas berada dalam kelompok tiga pasukan terbaik Liga Super musim ini.

Ketua Jurulatih Pahang Zainal Abidin Hassan tetap berpuas hati dengan pencapaian anak didiknya itu memperbaiki kedudukan di tangga ketiga pasukan teratas Liga Super berbanding tempat kelima musim lepas.

Katanya sejak awal, Pahang tidak memberi harapan tinggi untuk pasukan itu merangkul Piala Super seperti mana yang diperoleh dalam siri permulaan piala berkenaan diperkenalkan pada tahun 2004.

"Pada perlawanan menentang Selangor PKNS malam ini, barisan pemain Pahang telah memberikan persembahan yang baik.

"Untuk perlawanan terakhir menentang Perak di tempat lawan Rabu ini, Pahang juga akan cuba menamatkan saingan dengan memperoleh mata penuh," katanya kepada pemberita selepas tamat perlawanan menentang Selangor PKNS di Stadium Darul Makmur di sini malam tadi.

Pahang mengesahkan kedudukan tangga ketiga musim ini selepas mengalahkan PKNS FC 2-1 hasil jaringan Azidan Sarudin dan Mohd Saiful Nizam Miswan, masing-masing pada minit ke-46 dan 52 manakala gol sagu hati pasukan pelawat disumbangkan oleh Karlo Primorac pada minit ke-88.

Selepas perlawanan ke-21 itu Pahang memungut 37 mata dengan mencatat 11 kemenangan, empat kali seri dan kalah enam kali bagi mengenepikan saingan Terengganu dengan pungutan 33 mata di belakang Pahang.

Misi paling penting skuad Tok Gajah seterusnya, menurut Zainal, adalah bagi mengekalkan kejuaran Piala Malaysia musim lepas.

Katanya, cabaran selaku penyandang juara amat berat kerana akan diberi tumpuan khusus oleh pasukan lain.

Bagaimanapun, Zainal tetap yakin pasukannya dapat mengekalkan kejuaraan itu yang turut memegang gelaran juara Piala Sumbangsih dan Piala FA. - BERNAMA