KUALA TERENGGANU - Lembaga Kemajuan Ikan Malaysia (LKIM) Terengganu akan mewujudkan hab perikanan air tawar kedua di negeri itu susulan kejayaan hab pertama di Pelabuhan Perikanan Cendering yang dibangunkan dua tahun lepas.

Pengarah LKIM negeri Mohd Zaid Mohd Nor berkata hab kedua itu akan dibangunkan di Kampung Darau, Besut, Ogos ini.

"Pihak ibu pejabat LKIM telah memberi peruntukan sebanyak RM100,000 untuk membina hab perikanan itu yang dijangka dibina selepas Aidilfitri nanti," katanya kepada Bernama di sini hari ini.

Menurut Mohd Zaid hab perikanan itu berperanan mengumpulkan ikan air tawar daripada penternak sebelum dihantar ke pasaran tempatan.

Beliau berkata LKIM juga dalam proses mengenal pasti tapak untuk hab ketiga di kawasan Paka, Dungun.

Mengenai bekalan ikan untuk Ramadan ini, Mohd Zaid berkata pihaknya menjangka tidak akan timbul masalah memandangkan setiap bulan Terengganu mengeluarkan kira-kira 700 tan ikan air tawar dan 1,000 tan ikan air masin. - BERNAMA