<p style="text-align: justify;">PETALING JAYA - Kumpulan muzik baharu iaitu Pita Hati berasa gembira apabila muzik lagu yang dibawakan mereka tidak dibayangi populariti Datuk M.Nasir walaupun tiga anggotanya merupakan anak kepada seniman itu.</p>
<p style="text-align: justify;">Vokalisnya, Ilham berkata, sejak menubuhkan Pita Hati dua tahun lalu, dia bersama dua beradiknya Yassin (dram) dan Hidayat (gitar) mahu mengelak daripada bayangan bapa mereka.</p>
<p style="text-align: justify;">Katanya, penghasilan album EP berjudul Bintang Biru Kristal Salju sebelum ini sebagai bukti mereka langsung tidak mengaitkan nama M.Nasir dalam memberikan respon terhadap EP berkenaan.</p>
<p style="text-align: justify;">"Kami memang sedaya upaya mahu mengelak daripada bayangan ayah kami kerana rasa tidak adil pula buat dua ahli lain.</p>
<p style="text-align: justify;">"Bagaimanapun, Alhamdulillah kerana sejak muncul dengan album EP dua tahun lalu, respons yang diberikan tiada kaitan langsung dengan M.Nasir. Kiranya kami berjayalah kan," kata Ilham</p>
<p style="text-align: justify;">Ilham ditemui pada majlis pelancaran album sulung Pita Hati berjudul Fonetik Anak Candal di studio kumpulan tersebut yang terletak di Ara Damansara di sini.</p>
<p style="text-align: justify;">Kumpulan itu bernaung di bawah syarikat rakaman Luncai Emas Sdn Bhd.</p>
<p style="text-align: justify;">Selain Ilham, Hidayat, dan Yassin yang merupakan anak hasil perkahwinan M.Nasir dengan Allahyarham Junainah Johari, dua lagi ahli Pita Hati adalah Zahar (gitar) dan Masrin (bas).</p>
<p style="text-align: justify;">Mengenai album Fonetik Anak Candal, ia memuatkan sebanyak 10 buah lagu iaitu Krisendo Slendro, Nafas, Cahaya Dalam Buta, Hati-Hati Ahmad, Olivia, Burung Dalam Kaca, Bicara Dan Susunkata, Akhirnya Kita Sendiri, Bintang Biru Kristal Salju dan Melayar.</p>
<p style="text-align: justify;">Kata Yassin, lagu Bicara dan Susun Kata merupakan lagu yang paling mencabar semasa sesi rakaman dilakukan malah antara lagu berunsur melankolik dalam album tersebut.</p>
<p style="text-align: justify;">"Dua lagu ini memberi 'old vibe mood'. Ia menceritakan tentang perjalanan minda. Seakan-akan sebuah monolog kerana liriknya merupakan interaksi antara manusia.</p>
<p style="text-align: justify;">"Liriknya itu juga ada elemen sindiran dan kritikan," ujarnya.</p>
<p style="text-align: justify;">Beritahu Masrin pula, sepanjang album itu dihasilkan, mereka cukup serius dan komited walaupun mempunyai masalah kekangan kewangan.</p>
<p style="text-align: justify;">"Kami harap album ini dapat diterima ramai. Hasil usaha kerja yang kami lakukan adalah untuk mendapatkan kualiti yang terbaik," ujarnya.</p>
<p style="text-align: justify;">Sementara itu, kumpulan tersebut akan mengadakan siri jelajah ke 10 lokasi di seluruh negara termasuklah Singapura bagi mempromosikan album mereka pada Jun depan. - <strong>mStar Online</strong></p>