JOHOR BHARU - Dua lelaki ditahan kerana mencuri 77 keratan kabel bernilai RM50,000 di Jalan Yong Peng, Batu Pahat dua hari lepas.

Ketua Polis Johor Datuk Mohd Mokhtar Mohd Shariff berkata kedua-duanya yang  bermur 39 dan 41 tahun ditahan selepas kereta yang mereka naiki terbabas ketika cuba melarikan diri dari pihak polis.

Beliau berkata mereka pada mulanya dikesan sedang memunggah barangan ke dalam kereta kira-kira pukul 2.40 pagi di Batu 5, dekat Bakri, Muar.

"Kedua-duanya kemudiannya melarikan diri bersama kenderaan mereka ke arah Jalan Yong Peng. Mereka turut merempuh seorang anggota polis yang mengejar mereka sehingga cedera. Pihak polis terpaksa melepaskan beberapa das yang menyebabkan kereta suspek terbabas sebelum mereka diberkas," katanya di sini hari ini.

Turut dirampas dua bilah parang.

Mohd Mokhtar berkata kedua-duanya dikehendaki berhubung kesalahan jenayah dan dadah serta dipercayai terlibat dalam 10 kes mencuri kabel di Muar serta Batu Pahat.

Sementara itu lapan warga asing ditahan minggu lalu kerana memecah masuk kilang di Taman Teknologi Senai di sini.

Mereka yang berumur 23 hingga 31 tahun ditahan di Skudai dan Senai.

Mohd Mokhtar berkata mesin pemotong, gerudi, pemotong zink dan tukul besi turut dirampas daripada mereka.

Beliau berkata kesemua mereka yang dipercayai terlibat dalam lima kes pecah kilang di Kulaijaya dan bandar raya ini kini direman. - BERNAMA