KUALA LUMPUR - Pertubuhan IKRAM Malaysia (IKRAM) menyeru semua pihak supaya memahami semula semangat yang terkandung dalam Rukun Negara yang menjadi asas perpaduan negara selama ini bagi mengelak ancaman perpecahan.

Presidennya, Dr. Mohd. Parid Sheikh Ahmad berkata, semua pihak di negara ini perlu sentiasa beriltizam dengan semangat persekutuan yang telah dimeterai melalui pengisytiharan Malaysia pada tahun 1963.

"IKRAM mengajak seluruh rakyat Malaysia mempertahankan keutuhan negara. Sebarang seruan secara emosi atau provokasi perlu dihentikan serta-merta.

"Mengugut untuk keluar dari Malaysia atau mencabar supaya sesuatu pihak keluar dari Malaysia ketika menghadapi perbezaan pendapat adalah tindakan yang sangat tidak matang.

"Adalah menjadi tanggungjawab kita semua memelihara dan mempertahankan keutuhan setiap inci tanah air termasuk Sabah dan Sarawak," katanya melalui satu kenyataan media hari ini.

Mohd. Parid berkata, IKRAM bagaimanapun berpandangan Sabah dan Sarawak yang kaya dengan hasil bumi dan sumber manusia perlu dibangunkan secara optimum oleh kerajaan pusat supaya pulangannya kembali kepada rakyat kedua-dua negeri.

Jelasnya, usaha itu akan memastikan pembangunan bersepadu yang lebih saksama serta mengelak perasaan dianaktirikan oleh rakyat kedua-dua negeri terbabit.

"IKRAM juga mengajak semua pihak supaya saling bermuafakat dan menghormati antara satu sama lain ke arah masa depan Malaysia yang lebih baik," katanya. - mynewshub.my