KUALA LUMPUR - Tenaga Nasional Berhad (TNB) menasihatkan orang ramai supaya mengambil berat tentang keselamatan elektrik dalam keghairahan mereka menyambut Hari Raya Aidilfitri tahun ini.

Pengurus Besar Kanan (Hal Ehwal Korporat dan Komunikasi) TNB, Datuk Ir. Mohd. Aminuddin Mohd. Amin berkata, pengguna perlu berhati-hati ketika menggunakan barang elektrik untuk mengelak perkara tidak diingini.

Beliau antaranya menasihati pengguna supaya tidak membebankan soket dengan penggunaan `adopter’ elektrik secara berlebihan bagi mengelakkan bebanan elektrik yang tinggi dan kemungkinan berlaku gangguan bekalan.

”Selain itu, sila pastikan gulungan wayar (extension cable) dibuka sepenuhnya untuk mengelakkan ia menjadi terlalu panas apabila digunakan.

’’Elakkan membuat sambungan sendiri untuk pelbagai jenis peralatan elektrik. Sebaliknya, dapatkan khidmat kontraktor elektrik yang berdaftar dengan Suruhanjaya Tenaga untuk melakukan pendawaian tambahan di premis,” katanya melalui satu kenyataan media hari ini.

Mohd. Aminuddin turut menyenaraikan panduan penggunaan elektrik untuk pengguna seperti berikut:

1) Menjauhkan `extension cable’ dari kawasan berair jika ada pemasangan peralatan elektrik di luar rumah.

2) Memastikan Pemutus Litar Arus Baki (PLAB) atau ELCB berfungsi dengan baik

3) Mengelakkan pemakaian barang hiasan logam seperti jam tangan, rantai atau cincin ketika menguruskan pemasangan peralatan elektrik

4) Menutup dan menanggalkan plug dari bekalan kuasa jika tidak digunakan apabila keluar dari rumah

5) Mengawasi dan mengingatkan keluarga/rakan supaya tidak menghampiri kawasan larangan TNB

6) Melaporkan sebarang kejanggalan dan pencerobohan berkaitan pepasangan TNB di talian 15454 serta merta. - mynewshub.my