KUALA LUMPUR - Pertubuhan IKRAM Malaysia (IKRAM) mendesak kerajaan China supaya menghormati hak setiap umat Islam di negara itu untuk menjalankan ibadah puasa.

Timbalan Presidennya, Hasanuddin Mohd. Yunus berkata, IKRAM memandang berat tindakan kerajaan China melarang kakitangan awam beragama Islam di Xinjiang menjalani ibadah puasa dan amalan lain yang dituntut agama Islam pada bulan Ramadan.

“IKRAM ingin mengingatkan bahawa China sebuah negara yang menjalin hubungan baik dengan hampir kesemua negara Islam di dunia termasuk juga Malaysia.

“Di Malaysia, umat Islam dan kaum Cina telah lama hidup dalam keadaan aman dan harmoni tanpa apa-apa halangan dan larangan dalam pengamalan aktiviti keagamaan,” katanya dalam satu kenyataan media hari ini.

Justeru, Hasanuddin berkata, kerajaan China perlu membenarkan umat Islam negara itu berpuasa dan menjalani ibadah-ibadah lain sepanjang bulan Ramadan.

“Kerajaan China sepatutnya mencontohi pentadbiran baik kerajaan Malaysia yang membenarkan pengamalan kepelbagaian agama dalam kalangan masyarakatnya,” tegasnya.

Media baru-baru ini melaporkan keputusan kerajaan China melarang kakitangan awam, guru dan pelajar di wilayah Xinjiang berpuasa menimbulkan kemarahan umat Islam negara itu.

Notis berhubung perkara itu dimuatnaik menerusi laman web kerajaan, sejak bermulanya Ramadan, hujung minggu lalu.

Malah, ada juga stesen radio dan televisyen memaklumkan keputusan kerajaan itu terhadap penduduk wilayah bergolak itu. - mynewshub.my