<p style="text-align: justify;">Florida - Seorang kerani di sebuah kompleks apartmen dipecat selepas membuang mayat seorang wanita di tempat pembuangan sampah kerana menyangka ia hanya gurauan ‘April Fool’.</p>
<p style="text-align: justify;">Pada mulanya Ronald Benjamin, 61, melihat mayat itu ketika dia berehat kira-kira jam 4.30 pagi waktu tempatan, tetapi menyangka ia mayat palsu.</p>
<p style="text-align: justify;">“Saya bersumpah, mukanya kelihatan seperti topeng getah. Jika saya tahu ia mayat betul, saya pasti menghubungi polis, pengurus saya dan semua orang,” katanya.</p>
<p style="text-align: justify;">Mayat yang dianggap patung itu adalah seorang wanita berusia 96 tahun yang tinggal di situ.</p>
<p style="text-align: justify;">Di perantaraan waktu malam itu, wanita yang tidak diketahui identitinya itu membunuh diri dengan terjun dari balkoni rumahnya di tingkat 16.</p>
<p style="text-align: justify;">Seorang pekerja tiba di situ dua jam kemudian dan melihat mayat wanita itu, tetapi Benjamin berkata, mayat itu hanya patung yang digunakan sebagai bahan gurauan ‘April Fool’.</p>
<p style="text-align: justify;">Benjamin kemudiannya meminta bantuan dua penghantar akhbar untuk membantunya mencampakkan mayat wanita itu ke dalam tong sampah.</p>
<p style="text-align: justify;">Perkara itu tidak disedari sesiapa sehinggalah pekerja penyelenggaraan apartmen, Johnny Williams, 42, menemui mayat wanita berkenaan di dalam tong sampah pada jam 8 pagi.</p>
<p style="text-align: justify;">Polis dihubungi ke tempat kejadian dan siasatan yang dijalankan menemui nota bunuh diri dan bangku yang digunakan untuk memanjat balkoni.</p>
<p style="text-align: justify;">Jiran wanita itu memberitahu, dia berasal dari England dan kadangkala bercakap mengenai Perang Dunia Kedua.</p>
<p style="text-align: justify;">Wanita itu sudah menetap di situ sekurang-kurangnya 20 tahun.</p>
<p style="text-align: justify;">Benjamin tidak akan didakwa kerana polis percaya dia sememangnya tidak menyedari ‘patung’ yang dibuangnya itu mayat wanita.</p>
<p style="text-align: justify;">Bagaimanapun, dia tetap dibuang kerja. - AFP</p>