THE HAGUE - Belanda mengisytiharkan hari berkabung hari ini bagi menghormati 193 mangsanya yang terbabit dalam nahas Penerbangan Malaysia MH17, kata Perdana Menteri, Mark Rutte.

Mayat pertama yang dijumpai daripada bencana minggu lalu di kawasan pemberontakan Ukraine, di mana 298 penumpang pesawat itu maut, akan tiba di Belanda pada jam 10 malam ini waktu Malaysia (1400 GMT) dan akan disambut oleh saudara-mara.

Raja Willem Alexander, Ratu Maxima dan Rutte akan berada di lapangan terbang Eindhoven untuk menyambut ketibaan mayat berkenaan, yang akan diiringi dengan penghormatan selama satu minit, kata kenyataan kementerian keadilan.

Bendera di bangunan awam di seluruh negara akan dikibarkan separuh tiang, kata Rutte.

Wakil daripada 10 negara di mana warga mereka terbunuh dalam nahas berkenaan juga akan berada di lapangan terbang. - AFP