KUALA LUMPUR - Ketua Menteri Pulau Pinang, Lim Guan Eng perlu membuat penjelasan tentang tindakan Jabatan Hal Ehwal Agama Islam Pulau Pinang (JHEAIPP) mengambil mayat seorang wanita berketurunan Cina yang dipercayai telah memeluk agama Islam daripada keluarganya.

Ketua Pemuda Gerakan, Tan Keng Liang berkata, Guan Eng perlu memberi penjelasan tentang perkara itu terutama kepada ahli keluarga wanita berkenaan memandangkan JHEAIPP merupakan sebuah agensi kerajaan negeri itu.

"Ketua Menteri Pulau Pinang perlu memberi penjelasan tentang perkara ini. Pemuda Gerakan turut menggesa kerajaan pakatan pembangkang mengarahkan agensi mereka supaya tidak mengambil tindakan tidak sensitif ke atas rakyat Malaysia.

"Minggu lalu, Jabatan Agama Islam Selangor (JAIS) yang merupakan agensi kerajaan pakatan pembangkang Selangor menganggu majlis perkahwinan seorang wanita bukan Islam di sebuah kuil," dakwanya melalui satu kenyataan media hari ini.

Media semalam melaporkan sebuah keluarga Cina terkejut apabila dimaklumkan ahli keluarga mereka, Teoh Cheng Cheng, 38, yang telah meninggal dunia telah lama memeluk agama Islam.

Hal itu terbongkar apabila pihak polis menghalang keluarga wanita mualaf itu yang meninggal dunia pada Sabtu lalu melakukan pengkebumian mengikut ajaran Taoist. - mynewshub.my

&nbsp;