KOTA BHARU - Jabatan Kemajuan Masyarakat (Kemas) Kelantan membantu kerajaan memberi penerangan tentang Cukai Barang dan Perkhidmatan (GST) kepada masyarakat.

Pengarahnya Anuar Mat Zain berkata majlis penerangan itu akan diadakan menerusi program Kemas seperti Mini Konvokesyen Tadika Kemas dan Hari Potensi Peringkat Kebangsaan yang akan diadakan pada November ini.

"Kira-kira 500 kakitangan kita telah diberi pendedahan mengenai GST dengan mengikuti kursus yang diadakan oleh agensi kerajaan dan badan bukan kerajaan (NGO).

"Kita juga menggalakkan Pembantu Pemaju Masyarakat Sukarela (PPMS) untuk turut serta memberi penerangan terutama kepada penduduk luar bandar," katanya kepada Bernama ketika ditemui di pejabatnya di sini.

Cukai tunggal GST pada kadar 6 peratus akan menggantikan Cukai Jualan dan Perkhidmatan sedia ada yang berkadar keseluruhan 16 peratus dan ia akan berkuat kuasa April tahun depan. - BERNAMA