KUALA LUMPUR - Tiga pelajar paling menonjol, cemerlang dalam akademik dan berjaya dalam aktiviti kokurikulum dan sukan, menerima biasiswa Kijang Emas dari Bank Negara Malaysia (BNM).

Gabenor BNM Tan Sri Dr Zeti Akhtar Aziz berkata Justin Lim Kai Ze, Nurizati Ali dan Alicia Grace Loh Ern Hui, juga menunjukkan kemahiran memimpin dan personaliti yang kuat.

Beliau dalam ucapannya berkata strategi pembangunan bakat serta pelaksanaan, merupakan kunci utama untuk negara.

"Ketika ekonomi global terus tidak menentu serta menghadapi cabaran besar, ekonomi Malaysia berpotensi untuk kekal pada trajektori pertumbuhan yang mantap dan bergerak dalam rantaian nilai.

"Ini bagaimanapun, hanya boleh dicapai jika kita boleh memupuk bakat yang diperlukan," katanya kepada pemberita selepas majlis penganugerahan biasiswa itu di sini hari ini.

Justin dan Nurizati baru sahaja selesai menduduki peperiksaan Sijil Pelajaran Malaysia dan bakal memasuki program prauniversiti manakala Alicia yang mengalami kecacatan fizikal akan meneruskan pengajian ijazah pertama.

Alicia berjaya mendapat tawaran bersyarat untuk belajar undang-undang di University of Cambridge yang berprestij, dan merupakan calon prauniversiti pertama yang dipilih untuk biasiswa itu.

Justin pula bercita-cita menjadi doktor manakala Nurizati meminati bidang dietetik.

Bank Negara menerima 331 permohonan untuk biasiswa Kijang Emas tahun ini dan jumlah itu mewakili 82 peratus daripada 405 pelajar dengan pencapaian A dalam negara.

Sehingga ini, 42 pelajar dengan potensi bakat yang tinggi, dianugerahi biasiswa Kijang Emas dan melanjutkan pelajaran dalam pelbagai bidang pengajian seperti perubatan, biokimia, fizik, kejuruteraan, undang-undang dan seni bina di universiti-universiti terkemuka di seluruh dunia. - BERNAMA