KUALA LUMPUR - Syarikat Bekalan Air Selangor Sdn. Bhd. (Syabas) menyelar Ahli Parlimen PAS Shah Alam, Khalid Samad kerana mendakwa Syabas gagal menangani masalah paip bocor yang menyebabkan gangguan bekalan air di Lembah Klang.

Penolong Pengurus Besar Jabatan Komunikasi Korporat dan Hal Ehwal Awam Syabas, Priscilla Alfred berkata, masalah gangguan bekalan air di Lembah Klang disebabkan kekurangan bekalan air terawat yang berpunca daripada tiga faktor.

“Faktor pertama disebabkan kekurangan bekalan air mentah, kedua kerana kekurangan kapasiti loji rawatan air dan ketiga akibat kekurangan kapasiti sistem agihan untuk menyalurkan bekalan air ke premis pengguna.

“Ketiga-tiga faktor ini di bawah bidang kuasa pihak berlainan iaitu kerajaan Selangor bagi bekalan air mentah, kerajaan Selangor/syarikat operator loji rawatan air bagi kapasiti rawatan air dan kerajaan Selangor/Syabas bagi kekurangan kapasiti sistem agihan” katanya melalui satu kenyataan media hari ini.

Priscilla menjelaskan, dalam keadaan biasa jumlah permintaan pengguna sekitar 4,650 Juta Liter Sehari (JLH) sedangkan jumlah pengeluaran loji rawatan air yang boleh diagaih sebanyak 4,686 JLH.

Berikutan itu, katanya, kekurangan bekalan air terawat menjadi kritikal dengan rezab lebihan simpanan air terawat berada di bawah 1 peratus.

Jelas beliau, keadaan itu berlawanan dengan amalan baik industri bekalan air yang perlu mempunyai rezab lebihan antara 10 hingga 20 peratus.

“Keadaan bekalan air terawat di Lembah Klang bukan andaian tetapi fakta yang sahih dan diperakui oleh pihak-pihak yang berkuasa dan berkepentingan.

“Bagi mengatasi masalah ini, kapasiti rawatan perlu ditambah sama ada melalui penaiktarafan loji-loji rawatan sedia ada mahupun pembinaan loji-loji rawatan air tambahan dan baru,” katanya.

Tambah beliau, tanggungjawab mempertingkatkan kapasiti rawatan air di bawah bidang kuasa kerajaan Selangor sementara tanggungjawab merawat air adalah di bawah bidang kuasa syarikat-syarikat operator loji rawatan air yang dilantik oleh kerajaan negeri itu.

Menurutnya, punca lain yang menyebabkan kekurangan bekalan air terawat kerana berlaku kekurangan bekalan air mentah disebabkan kandungan ammonia dalam air sungai berada di paras yang tinggi.

Penutupan kedua-dua loji rawatan air itu menyebabkan kuantiti bekalan air terawat di Selangor, Kuala Lumpur dan Putrajaya berkurangan sebanyak 56 JLH, katanya.

Faktor seterusnya disebabkan paras simpanan air mentah di empangan Sungai Selangor dan empangan Klang Gates menurun ke paras kritikal menyebabkan kerajaan Selangor mengurangkan pelepasan air mentah 1,000 JLH dan 30 JLH masing-masing dari empangan Sungai Selangor dan empangan Klang Gates.

“Keputusan ini diambil oleh kerajaan Selangor bertujuan untuk memanjangkan tempoh simpanan air mentah kedua-dua empangan itu,” katanya.