KUALA LUMPUR - Kerajaan komited untuk memenuhi hak dan keperluan golongan muda negara yang pada waktu ini lebih 8 juta orang kerana mereka merupakan aset penting buat negara.

Menteri Pembangunan Wanita, Keluarga dan Masyarakat (KPWKM), Datuk Seri Rohani Abdul Karim berkata, masa depan golongan muda berusia antara 10 hingga 24 tahun itu perlu diberi perhatian serius bagi memastikan kehidupan mereka lebih terjamin.

“Bilangan penduduk muda kini lebih 25 peratus daripada jumlah penduduk.

“Galakan kepada gaya kehidupan yang sihat, peluang pendidikan dan pekerjaan berkualiti, akses kepada kemudahan kesihatan serta perlindungan sosial antara pelaburan bermanfaat dalam menjamin kehidupan dan keharmonian generasi yang akan datang,” katanya.

Beliau berkata demikian dalam perutusan sempena sambutan Hari Penduduk Sedunia hari ini yang bertemakan `Pelaburan Kepada Golongan Muda’.

Rohani berkata, antara inisiatif yang diambil KPWKM untuk golongan muda termasuk penggubalan Dasar Pendidikan Kesihatan Reproduktif dan Sosial Kebangsaan (Pekerti), penubuhan pusat kafe@Teen, pembentukan Program Pekerti@PLKN dan Pekerti@Sekolah.

Katanya, kerajaan juga melalui pelbagai kementerian dan agensi menggubal dan melaksanakan dasar dan program seperti Dasar Pembangunan Belia Negara dan Program Rakan Muda (Kementerian Belia dan Sukan) serta Dasar Pendidikan Kebangsaan (Kementerian Pendidikan Malaysia).

Jelasnya, semua dasar dan program itu antara komitmen yang telah dilaksanakan kerajaan ke arah meningkatkan kesejahteraan golongan muda.

Tambahnya, antara perkara yang dititikberatkan dalam setiap peringkat perlaksanaan program pembangunan untuk golongan muda adalah penyediaan data dan maklumat yang tepat dan terkini.

“Penglibatan semua pihak dalam setiap peringkat perlaksanaan program pembangunan negara juga sentiasa menjadi satu amalan di negara ini,” katanya. - mynewshub.my