EDINBURGH - Penerjun negara, Ng Yan Yee terlepas peluang meraih pingat gangsa dalam acara 3m papan anjal individu wanita temasya Sukan Komanwel ke-20 yang berlangsung di Kolam Renang Royal Commonwealth, hari ini.

Beliau terikat di kedudukan keempat bersama penerjun Australia, Maddison Keeney dengan 308.20 mata.

"Saya rasa sedikit terkilan kerana melakukan kesilapan pada terjunan ketiga dan ia menyebabkan kedudukan saya jatuh, kalau tidak saya boleh menghadiahkan pingat buat Malaysia," katanya.

Pingat emas acara itu dimenangi Esther Qin dari Australia dengan 347.25 mata dan diikuti Jennifer Abel (Kanada) dan Hannah Starling (England) masing-masing mendapat 324.70 dan 316.95 mata.

"Secara keseluruhan saya berpuas hati dengan pencapaian di sini. Saingan di sini agak sukar juga dengan adanya penerjun dari England, Kanada dan Australia.

"Selepas ini, saya akan tumpukan latihan untuk menghadapi Sukan Asia pula. Bagaimanapun, saya belum tahu acara apa yang saya akan sertai kerana semuanya bergantung kepada keputusan jurulatih dan persatuan (Persatuan Renang Amatur Malaysia," katanya.

Beliau berkata, saingan di Sukan Asia tidak jauh bezanya dengan Sukan Komanwel berikutan kehadiran penerjun dari China, Jepun dan Korea Selatan.

Sementara itu, penerjun muda berusia 15 tahun, Nur Dhabitah Sabri pula menyifatkan penyertaan pertama beliau dalam temasya Sukan Komanwel amat berjaya.

"Secara keseluruhan saya berpuas hati walaupun tidak menang pingat dalam acara-acara lain selain 10m platform, saya berjaya melayakkan diri ke peringkat akhir dalam semua acara yang saya sertai," kata pelajar tingkatan tiga Sekolah Sukan Bukit Jalil (SSBJ) itu.

Dalam acara terakhir beliau hari ini, Nur Dhabitah menamatkan saingan di tempat ke-11 dengan mengumpul 284.20 mata selepas lima terjunan, sementara seorang lagi penerjun Malaysia, Cheong Jun Hoong sekadar di tempat terakhir dengan 271.95 mata. - BERNAMA