KUALA TERENGGANU - Pejabat Perdagangan Dalam Negeri, Koperasi dan Kepenggunaan (PPDNKK) Terengganu tidak mengesan sebarang kenaikan harga barangan di negeri itu setakat ini.

Pengarahnya Syamsul Badrin Mohsin berkata pihaknya juga tidak menerima aduan kekurangan bahan mentah walaupun permintaan agak tinggi pada bulan Ramadan ini.

"Kita juga yakin bekalan bahan mentah seperti ayam, daging dan minyak masak cukup sehingga musim perayaan ini," katanya kepada pemberita selepas melakukan Operasi Pemantauan Tanda Harga dan Timbang di Pasar Tani Padang Hiliran, di sini hari ini.

Mengenai operasi hari ini, beliau berkata pihaknya mendapati peniaga mengekalkan harga tahun lepas iaitu daging masih sekitar RM25 sekilogram manakala harga ayam pula RM7.50.

Mengenai minyak masak, beliau berkata bekalan akan ditambah menjelang Aidilfitri ini. - BERNAMA