Johor Bahru - Seramai 21 orang pendatang asing tanpa izin (PATI) dan seorang lelaki Indonesia dipercayai tekong darat ditahan Jabatan Imigresen di Jalan Johor Bahru-Kota Tinggi di Desa Jaya di sini, malam tadi.

Kesemua mereka ditahan kira-kira 8 malam selepas sepasukan anggota penguat kuasa Jabatan Imigresen Johor memintas tiga kenderaan yang membawa PATI berkenaan dipercayai dalam perjalanan ke lorong tikus di Sungai Rengit, Kota Tinggi untuk diseludup keluar dari negara ini.

Penolong Pengarah dan Ketua Bahagian Penguat Kuasa Jabatan Imigresen Johor Masri Adul berkata, warga Indonesia yang ditahan itu berusia dalam lingkungan 20-an hingga 40-an termasuk enam wanita dan seorang kanak-kanak perempuan berusia enam tahun.

Menurutnya, lelaki yang dipercayai tekong darat itu juga warga Indonesia yang mempunyai dokumen perjalanan adalah pemandu sebuah kereta yang ditahan.

Katanya, dua lagi pemandu kereta yang membawa PATI berkenaan berjaya meloloskan diri.

"Dua kereta daripada tiga kereta yang ditahan itu memuatkan kira-kira 10 orang PATI," katanya. <strong>- myMetro Online</strong>