<p dir="ltr" style="color: #222222;">MELAKA - Seorang pelancong China cedera parah akibat dipukul dengan besi oleh enam lelaki yang merompaknya di Jonker Walk di sini, semalam.</p>
<p dir="ltr" style="color: #222222;">Dalam kejadian kira-kira 6 pagi itu, mangsa bersama isterinya dalam perjalanan ke sebuah tokong berdekatan sebelum didatangi enam lelaki yang menaiki tiga buah motosikal.</p>
Timbalan Ketua Polis Melaka Datuk Shah Gzali Khan Shahadat berkata mangsa yang berusia 42 tahun itu kemudiannya dipukul di kepala dan bahu kiri sebelum kumpulan itu melarikan wangnya sebanyak RM300.
<p dir="ltr" style="color: #222222;">Isteri mangsa bagaimanapun tidak dicederakan.</p>
<p dir="ltr" style="color: #222222;">"Polis sedang melihat rakaman kamera litar tertutup di tempat kejadian bagi mengenal pasti suspek," katanya kepada pemberita di sini hari ini.</p>
Shah Gzali Khan berkata, mangsa menerima rawatan di Hospital Putra dan dilaporkan dalam keadaan stabil.
<p dir="ltr" style="color: #222222;">Dalam pada itu, beliau berkata tahap keselamatan di Melaka masih terkawal dengan indeks jenayah bagi tempoh Januari hingga semalam mencatat penurunan sebanyak 16.4 peratus kepada 1,407 kes berbanding 1,684 kes dalam tempoh sama tahun lepas.- BERNAMA</p>