KUALA LUMPUR - Setiausaha Agung DAP, Lim Guan Eng mendakwa Pilihan Raya Umum Ke-13 (PRU13) bukan hanya berkisar tentang suasana politik tetapi lebih kepada aspek ekonomi dan idea terbaik yang diumumkan oleh mana-mana parti yang bertanding.

Beliau mendakwa, PRU13 juga adalah mengenai polisi, idea dan prinsip yang tepat dan mampu memberi kehidupan yang lebih baik kepada rakyat.

Justeru beliau mendakwa polisi yang diambil pakatan pembangkang jika berjaya membentuk Kerajaan Pusat adalah yang terbaik dan tidak akan membuat negara menjadi bankrup.

“Hanya korupsi akan membuat negara bankrup dan janji pakatan dalam manifesto PRU13 amat mudah untuk dilaksanakan,” dakwanya melalui satu kenyataan media hari ini.

Guan Eng dalam pada itu mendakwa rakyat tidak seharusnya takut dengan kerajaan sebaliknya kerajaan yang sepatutnya takut kepada rakyat.

Beliau juga mendakwa hanya perubahan dapat membawa pembangunan dan keberanian untuk berubah membolehkan rakyat hidup dengan bermaruah.