KUALA LUMPUR - Pada hari ini, bacaan Indeks Pencemar Udara (IPU) yang direkodkan pada jam 7.00 pagi menunjukkan 13 kawasan mencatatkan status kualiti udara pada tahap baik dan 34  kawasan mencatatkan status kualiti udara pada tahap sederhana. Empat (4) kawasan mencatatkan bacaan IPU tidak sihat iaitu di Kg. Air Putih, Taiping, Perak (IPU 124), Seri Manjung, Perak (IPU 110), Pelabuhan Klang, Selangor (IPU 135) dan Kuala Selangor, Selangor (IPU 125).

Peningkatan bacaan IPU pada tahap tidak sihat adalah dipengaruhi pencemaran jerebu merentas sempadan berikutan musim Monsun Barat Daya yang sedang dialami negara masa kini dan dijangka berterusan sehingga bulan September 2014.

Peta jerebu serantau dan peta imej satelit National Oceanic and Atmospheric Administration (NOAA) 18 yang dikeluarkan oleh ASEAN Specialised Meteorological Centre (ASMC)yang berpusat di Singapura pada 20 Julai 2014 menunjukkan lingkaran asap jerebu sederhana dari kawasan kebakaran di Wilayah Riau, Sumatera Tengah, Indonesia dan tiupan angin dari arah barat daya membawa asap jerebu sederhana ke kawasan tengah dan utara Pantai Barat Semenanjung Malaysia. Keadaan cuaca panas dan kering serta atmosfera yang tenang telah menyebabkan habuk-habuk terampai yang dibawa merentas sempadan dari kawasan kebakaran menjadi kekal terperangkap dalam ruang udara dan menyebabkan jerebu.

Pihak ASMC juga melaporkan bilangan titik panas (hotspot) yang dikesan melalui imej satelit NOAA 18 di Sumatera, Indonesia pada 20 Julai 2014 terus meningkat kepada 225 titik panas (hotspot) berbanding pada 19 Julai 2014 iaitu sebanyak 139 titik panas (hotspot).  Selain itu, 50 titik panas (hotspot) turut dikesan dalam negara iaitu di negeri Johor (1), Kelantan (4), Negeri Sembilan (1), Pahang (13), Perak (5), Sabah (2), Sarawak (12), Terengganu (3) dan Selangor (9). Kesemua titik panas (hotspot) yang dikesan dalam negara akan disiasat dan diambil tindakan penguatkuasaan yang sewajarnya.

Berdasarkan siasatan Jabatan Alam Sekitar (JAS) pada tahun ini sehingga 20 Julai 2014, sebanyak 4,385 kes pembakaran terbuka telah dikesan iaitu pembakaran terbuka melibatkan kawasan hutan (897 kes), kawasan pertanian (1,434 kes), kawasan industri (34 kes), kawasan pembinaan (135 kes), tapak pelupusan sampah (70 kes), kawasan belukar (1,003 kes) dan lain-lain pembakaran terbuka kecil (812 kes).

Bagi tempoh yang sama, sebanyak 311 kes pembakaran terbuka telah dikenakan tindakan kompaun dan 94 kes telah dikeluarkan Notis Amaran. Selain itu, sebanyak 5 kertas siasatan bagi kesalahan pembakaran terbuka telah difailkan di mahkamah dan sebanyak 38 kertas siasatan lagi telah di peringkat penyediaan untuk tindakan mahkamah.

Dalam usaha menangani musim panas dan kering Monsun Barat Daya dan impak fenomena cuaca El Nino yang boleh menyebabkan cuaca menjadi lebih panas dan kering yang seterusnya memudahkan berlakunya kebakaran terbuka dalam negara, NRE melalui JAS telah mengambil beberapa langkah awal, antaranya:-

1.     Mengaktifkan Pelan Tindakan Pencegahan Pembakaran Terbuka di seluruh negara mulai bulan Februari 2014.  Ia meliputi aktiviti-aktiviti rondaan darat bagi tujuan pemantauan dan penguatkuasaan terutamanya ke kawasan-kawasan yang telah dikenalpasti mudah terbakar, tindakan mahkamah bagi kes-kes pembakaran terbuka di kawasan tapak binaan, industri dan ladang manakala bagi kes-kes pembakaran terbuka yang kecil tindakan kompaun akan dikenakan; mengeluarkan secara serentak surat-surat arahan kepada Pihak Berkuasa Tempatan (PBT) yang
bertanggungjawab ke atas tapak pelupusan sampah supaya mengambil langkah pencegahan serta sentiasa mengawal rapi dan memastikan tapak-tapak pelupusan tidak terbakar bagi mengelakkan jerebu, mempertingkatkan kempen-kempen kesedaran khususnya melalui radio tempatan bagi mengingatkan orang ramai untuk tidak melakukan pembakaran terbuka, penglibatan masyarakat setempat melalui Program Pasukan Pemantau Pencemaran (3P) bagi membantu memantau kes-kes pembakaran terbuka dan memperkemaskan sistem dan saluran komunikasi penerimaan aduan pembakaran terbuka dari orang ramai;

2.     Pemantauan rapi  ke atas kawasan-kawasan tanah gambut yang sering terbakar melalui pengaktifan Prosedur Tetap Operasi (PTO) Program Pencegahan dan Pengurusan Tanah Gambut Sering Terbakar di mana pemeriksaan di lapangan dijalankan setiap hari bagi mengawasi paras air dalam saliran gambut (check dam) agar tidak menyusut dan pengepaman air dari telaga air tanah bagi melembabkan lapisan tanah gambut agar tidak menjadi kering dan mudah terbakar;

3.     Pengeluaran Perintah Larangan Pembakaran Terbuka bagi seluruh negeri Selangor, Melaka, Negeri Sembilan, WP Kuala Lumpur dan WP Putrajaya semenjak bulan Mac 2014.  Melalui larangan pembakaran terbuka ini, semua aktiviti pembakaran terbuka di kawasan-kawasan yang berkenaan adalah dilarang sama sekali kecuali aktiviti tertentu iaitu pembakaran mayat, pembakaran bagi tujuan keagamaan, gril/barbeku dan pembakaran gas mudah terbakar (flaring). Perintah Larangan tersebut sehingga hari ini masih berkuatkuasa;

4.     Penguatkuasaan semasa musim panas dan kering dipertingkatkan semenjak bulan Mac 2014 keatas punca-punca pencemaran udara yang lain iaitu pelepasan asap dari kenderaan bermotor, pelepasan habuk dari kerja-kerja tanah dan pelepasan asap dari premis industri;

5.     Pemantauan melalui udara (aerial surveillance) dilaksanakan bagi mencegah kebakaran hutan terutama di kawasan sering terbakar dan kawasan pedalaman yang berisiko tinggi berlaku kebakaran; dan

6.     Mesyuarat Jawatankuasa Kerja bagi Menangani Jerebu telah diadakan pada 18 Julai 2014. Ia diadakan bagi membincangkan persediaan dan tahap kesiap-siagaan pelbagai agensi dalam pengurusan jerebu yang melibatkan tindakan secara bersepadu dari aspek pencegahan, pemantauan dan pemadaman kebakaran terbuka.

Dalam situasi jerebu, tindakan penguatkuasaan yang lebih tegas terus diambil sehingga boleh membawa kepada tindakan penangkapan ke atas mana-mana individu yang dipercayai dengan munasabah telah melakukan kesalahan di bawah peruntukan Akta Kualiti Alam Sekeliling (AKAS) 1974 untuk membantu penyiasatan. Berikutan dengan  berkuatkuasanya Akta Kualiti Alam Sekeliling 1974, (Pindaan) 2012 mulai 2 Januari  2013 yang memberi kuasa menangkap penjenayah alam sekitar yang disyaki tanpa waran di bawah peruntukan Seksyen 37 C, seramai 194 orang pegawai JAS telah diberikan surat kuasa khas dan latihan serta dalam keadaan bersiap sedia bagi melaksanakan peruntukan ini terutama bagi kesalahan yang menjejaskan kepentingan dan kesihatan awam termasuklah melakukan pembakaran terbuka.

Semua pihak dinasihatkan  agar tidak melakukan pembakaran terbuka atau membiarkan tanah atau premis kepunyaan mereka dimasuki atau dicerobohi oleh pihak-pihak yang tidak bertanggungjawab sehingga menyebabkan pembakaran terbuka untuk tujuan tertentu atau dengan tidak sengaja. Menurut  Seksyen 29(A), Akta Kualiti Alam Sekeliling 1974, mereka yang disabitkan dengan kesalahan melakukan pembakaran terbuka boleh dikenakan denda tidak melebihi RM 500,000 atau penjara selama tempoh tidak melebihi 5 tahun atau kedua-duanya sekali. Kompaun maksimum sebanyak RM 2000 juga boleh dikenakan atas setiap  kesalahan.

Orang ramai juga diminta bekerjasama untuk memadam kebakaran-kebakaran kecil dan juga melaporkan kes-kes pembakaran terbuka atau kebakaran kepada Jabatan Perkhidmatan Bomba dan Penyelamat di talian 999 dan Jabatan Alam Sekitar (JAS) di talian bebas tol, 1-800-88-2727. Bacaan IPU terkini setiap jam boleh dirujuk di laman web Jabatan Alam Sekitar (JAS) di alamat url, http://apims.doe.gov.my

Sumber: Kementerian Sumber Asli dan Alam Sekitar (NRE)

Uuntuk maklumat lanjut sila hubungi:

NAMA : Mohd Haizul bin Hod
Unit Komunikasi Korporat (UKK)
Kementerian Sumber Asli dan Alam Sekitar (NRE)
TEL  : 03-8886 1585 (DL)
03-8889 4763
EMEL : haizul@nre.gov.my - BERNAMA