SHAH ALAM – PKR hari ini memutuskan untuk membatalkan sambutan rasmi rumah terbuka sempena Hari Raya Aidilfitri di semua cabang parti itu ketika negara diselubungi kesedihan selepas nahas pesawat MH17 telah mengorbankan 298 penumpang dan anak kapal serta serangan tentera Israel terhadap penduduk Palestin di Gaza.

Pengarah Komunikasi PKR, Fahmi Fadzil berkata, keputusan pembatalan dibuat selepas mendapat persetujuan daripada Ketua Umumnya, Datuk Seri Anwar Ibrahim dan Presiden, Datin Seri Dr Wan Azizah Wan Ismail yang mengambil kira situasi semasa termasuk tragedi berdarah penerbangan Malaysia Airlines (MAS) baru-baru ini.

“Datuk Seri Anwar dan Datin Seri Dr Wan Azizah telah mengarahkan agar sambutan rasmi rumah terbuka sempena Hari Raya Aidilfitri bagi kesemua cabang PKR di seluruh negara dibatalkan.

“Bagaimanapun, majlis rumah terbuka peringkat persendirian di kediaman anggota-anggota PKR masih boleh diadakan,” katanya dalam satu kenyataan medianya, hari ini.

Pembatalan majlis perayaan itu selaras dengan keputusan kerajaan Malaysia yang menangguhkan masjlid rumah terbuka itu bagi tahun ini.

Pembatalan atau penangguhan itu juga selaras dengan keputusan pembatalan Majlis Rumah Terbuka Anggota Jemaah Menteri Aidilfitri 2014 yang diumumkan pejabat Perdana Menteri semalam.

Kabinet juga bersetuju membatalkan majlis Rumah Terbuka Aidilfitri Malaysia 2014 anjuran Kementerian Pelancongan dan Kebudayaan yang dijadual diadakan di Rembau, Negeri Sembilan.

Dalam pada itu, katanya pimpinan PKR meminta agar setiap cabang parti itu menubuhkan tabung untuk mengumpul sumbangan supaya boleh disalurkan kepada penduduk Palestin.

“Pada masa yang sama, Ketua Umum dan Presiden turut meminta setiap cabang PKR  untuk menubuhkan tabung untuk mengumpul derma ikhlas yang akan disalurkan ke warga Palestin di Gaza,” katanya lagi. - Sinar Harian