KUALA LUMPUR - Buku 'Tiga Puteri Gemilang' terjemahan dari versi asal 'The Three Swans' yang mengisahkan kehidupan ibu kepada perdana menteri, Tun Dr Rahah Mohd Noah bersama dua saudara perempuannya, Datin Fakhriah dan Tun Suhailah, dilancarkan hari ini.

Pelancaran buku terbitan MPH Group Publishing Sdn Bhd itu disempurnakan Tun Rahah sendiri.

'The Three Swans' merupakan hasil karya anak kepada Datin Fakhriah, Datuk Dr Fawzia Abdullah sebelum ia diterjemah oleh Datin Shajaratuddur Halim.

Dr Fawzia memberitahu pemberita bahawa buku yang menyelami kisah tiga wanita istimewa berkenaan sejak zaman kanak-kanak, remaja dan dewasa itu disulami pelbagai peristiwa yang mempesonakan.

"Ia juga memuatkan peranan yang dimainkan ketiga-tiga wanita ini dalam memberi sokongan dan bantuan bagi memenuhi tuntutan kerjaya suami masing-masing," kata Dr Fawzia.

Tun Rahah ialah isteri kepada Perdana Menteri kedua Allahyarham Tun Abdul Razak Hussein dan juga ibu kepada Perdana Menteri Datuk Seri Najib Tun Razak, manakala Tun Suhailah ialah isteri kepada Perdana Menteri ketiga Allahyarham Tun Hussein Onn.

Dr Fawzia menarik perhatian bahawa dalam proses menyiapkan buku itu, beliau membuat pelbagai penyelidikan selain melakukan temu bual dengan 85 individu termasuk anggota keluarga dan kenalan rapat.

Beliau berharap buku itu mendapat tempat di hati pembaca sama seperti buku versi bahasa Inggeris.

Dr Fawzia berkata 2,000 naskah 'Tiga Puteri Gemilang' dicetak dan senaskah berharga RM60.  - BERNAMA