KUALA LUMPUR - Kementerian Wilayah Persekutuan berharap warga Kuala Lumpur yang terjejas akibat kejadian terowong bawah tanah yang sedang dalam pembinaan di persimpangan lampu isyarat Jalan Imbi berhampiran Jalan Pudu di sini runtuh pagi semalam supaya bersabar.

Menterinya, Datuk Seri Tengku Adnan Tengku Mansor berkata, kejadian pada pukul 10.38 pagi itu berlaku apabila saluran paip air pecah menyebabkan kawasan tersebut diresapi air dan mengganggu struktur tanah serta berlaku mendapan sedalam 6 meter.

“Segala kesulitan yang dihadapi oleh pengguna di kawasan itu adalah amat dikesali dan warga kota diharap bersabar atas kejadian yang telah berlaku,” katanya dalam satu kenyataan media lewat petang semalam.

Tengku Adnan memaklumkan, pembinaan persimpangan bertingkat di bawah jalan tersebut telah dihentikan bagi kerja-kerja membaik pulih di kawasan yang mendap.

Katanya, Dewan Bandaraya Kuala Lumpur (DBKL) telah mengambil langkah untuk menyediakan jalan lencongan bagi membolehkan pengguna menggunakan jalan tersebut untuk mengatasi kesesakan lalu lintas di kawasan itu.

“DBKL menjangkakan kerja-kerja membaik pulih akan memakan masa selama dua minggu,” katanya lagi.

Media semalam melaporkan sebahagian struktur terowong bawah tanah seliaan DBKL di Jalan Imbi di sini runtuh setelah berlaku mendapan tanah ekoran paip air bawah tanah pecah.

Kejadian yang berlaku kira-kira pukul 10.30 pagi itu menyebabkan Jalan Imbi mendap sepanjang 20 meter namun tiada kemalangan jiwa dilaporkan.

Difahamkan, runtuhan kedua turut berlaku di lokasi sama kira-kira pukul 12.20 tengah hari dipercayai berpunca daripada gerakan tanah selain faktor pembinaan terowong dan kepadatan kenderaan. - mynewshub.my