KUALA LUMPUR - Aliran trafik di beberapa kawasan di Lebuhraya Utara-Selatan (Plus) dilaporkan bergerak perlahan setakat 1 tengah hari ini.

Jurucakap Pusat Kawalan Trafik Plus Expressways Sdn Bhd berkata aliran trafik di Seberang Jaya ke Perai, Changkat Jering ke Kuala Kangsar dan Sungai Perak menuju ke Terowong Menora dilaporkan bergerak perlahan berikutan pertambahan bilangan kenderaan yang pulang ke ibu kota.

Kenderaan turut dilaporkan bergerak perlahan di laluan dari Gopeng ke Tapah di kawasan mendaki Gua Tempurung, Bidor ke Sungkai serta dari arah Sungai Buloh menuju ke Bukit Lanjan, katanya kepada Bernama.

Sementara itu, jurucakap Lembaga Lebuhraya Malaysia (LLM) berkata aliran trafik di Lebuhraya Karak menuju ke pantai timur dilaporkan bergerak lancar.

Maklumat terkini trafik boleh didapati menerusi talian bebas tol PLUSline 1800-88-0000 atau laman sesawang www.twitter.com/plustrafik dan hotline Lembaga Lebuhraya Malaysia 1800-88-7752 atau www.twitter.com/LLMinfotrafik. - BERNAMA