ALOR SETAR - Anggota Pasukan Bomba Bantuan yang kini dalam proses penubuhan dijangka memulakan tugas dalam membantu anggota Jabatan Bomba dan Penyelamat Malaysia (JBPM) pada Oktober depan.

Ketua Pengarah JBPM Datuk Wan Mohd Nor Ibrahim berkata pada peringkat permulaan, pihaknya akan mengambil kira-kira 500 anggota Bomba Bantuan selepas pihaknya melakukan saringan terhadap lebih 1,000 calon yang memohon.

Beliau berkata mereka yang terpilih selepas proses saringan akan melakukan latihan selama sebulan pada September di pusat latihan bomba terpilih sebelum ditempatkan di balai bomba di seluruh negara.

"Mereka akan mula tugas 1 Oktober depan dan tugas mereka seperti anggota sepenuh masa yang lain. Mereka akan dibayar elaun mengikut jam," katanya kepada pemberita ketika ditemui pada Majlis Rumah Terbuka Aidilfitri JBPM Kedah di sini malam tadi.

Katanya sambutan amat menggalakkan daripada orang ramai selepas pihaknya mengeluarkan iklan melalui pelbagai medium sejak bulan lepas dan merancang untuk menambah anggota Bomba Bantuan dari semasa ke semasa. - BERNAMA

&nbsp;