ALOR SETAR - Kementerian Pertanian dan Industri Asas Tani akan mengambil tindakan tegas berhubung Laporan Ketua Audit Negara 2013 yang berkaitan kementerian itu bagi mengenal pasti sebarang permasalahan yang berlaku.

Menterinya Datuk Seri Ismail Sabri Yaakob berkata pihaknya akan melihat secara lengkap laporan itu dan jika ada yang meragukan secara prosedur atau berlaku kerana kesilapan dan masalah teknikal, pihaknya akan memperbaikinya dan mengemas kini prosedur sedia ada.

Bagaimanapun, katanya, jika masalah itu berlaku atas niat mala fide atau niat ingin menyeleweng, pihaknya akan mengambil tindakan dan menyerahkan kepada pihak berkuasa terutama Suruhanjaya Pencegahan Rasuah Malaysia (SPRM).

"Integriti itu adalah keutamaan kita. Kita tidak akan tolak ansur. Kita tidak akan lindungi sesiapa pun," katanya kepada pemberita selepas majlis Penyampaian Bantuan Bencana Bagi Tanaman Padi di Negeri Kedah di sini hari ini.

Katanya ketika ini kementeriannya telah menempatkan seorang pegawai integriti daripada SPRM yang bertugas secara tetap di kementerian itu.

Siri kedua Laporan Ketua Audit Negara 2013 yang dikeluarkan baru-baru ini ada membangkitkan mengenai Fama Corp Sdn Bhd (FamaCorp), sebuah anak syarikat Lembaga Pemasaran Pertanian Persekutuan (Fama), diberikan kontrak oleh Universiti Teknologi Mara untuk membekalkan 1,500 kotak air mineral sebulan selama dua tahun mulai 16 April 2012 bernilai RM540,000.

Laporan itu menegur mengenai pelantikan ejen oleh FamaCorp dalam urusan itu KBA Maju Resources yang tidak dijalankan dengan betul dan bil tanpa resit.

Sementara itu, Timbalan Ketua Setiausaha (Pembangunan) kementerian berkenaan Datuk Mohd Ariff Abd Rahman pada sidang media yang sama berkata projek membekalkan air mineral itu dicadangkan untuk dilakukan oleh pihak ketiga.

Katanya apa yang berlaku ejen yang dilantik tidak melakukan tugas itu sebaliknya FamaCorp yang melakukan sendiri tetapi pembayaran komisen masih dilakukan.

"Perkara ini di bawah Fama. Kita akan adakan mesyuarat khas untuk bincang laporan audit ini. Kita akan pastikan perkara dan tindakan yang patut dibuat dipatuhi. Kita akan pastikan tindakan mengikut peraturan dibuat atas pegawai terlibat," katanya. - BERNAMA