<p style="text-align: justify;">IPOH - Seorang warden penjara mengaku tidak bersalah di Mahkamah Sesyen di sini hari ini atas dua tuduhan rasuah melibatkan RM500, tahun lepas.</p>
<p style="text-align: justify;">Bagi pertuduhan pertama Mustafa Kamal Ibrahim, 40, yang bertugas di Jabatan Penjara Malaysia, Institut Penjara Tapah didakwa menerima suapan RM100 daripada Nurshafina Abu Bakar sebagai dorongan untuk menyeludup masuk artikel terlarang kategori tembakau kepada banduan Penjara Tapah, Mohd Ridzuan Abu Bakar.</p>
<p style="text-align: justify;">Dia didakwa melakukan perbuatan itu di Maybank Berhad cawangan Pasir Putih, di sini pada 4.05 petang, 24 April 2013.</p>
<p style="text-align: justify;">Bagi pertuduhan kedua, dia didakwa menerima suapan wang tunai RM400 daripada Nursyafina sebagai dorongan bagi menyeludup masuk barangan sama kepada Mohd Ridzuan.</p>
<p style="text-align: justify;">Dia didakwa melakukan perbuatan itu di bank sama pada 9.55 malam, 7 Mei 2013.</p>
<p style="text-align: justify;">Bagi kedua-dua pertuduhan, Mustafa Kamal didakwa mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000 yang mana lebih tinggi, jika sabit kesalahan.</p>
<p style="text-align: justify;">Hakim Madihah Harullah menetapkan jaminan RM10,000 dengan seorang penjamin dan 19 Jun untuk sebutan semula kes itu.</p>
<p style="text-align: justify;">Pendakwaan dilakukan Timbalan Pendakwa Raya SPRM Mukhriz Mat Rus. - BERNAMA</p>