Riyadh - Seorang lelaki Saudi berlepas ke Qatar dan membunuh suspek yang membunuh abangnya hampir 37 tahun lalu.

Lelaki berkenaan dikatakan bertindak demikian bagi memenuhi tuntutan dan keinginan kabilahnya untuk melihat pembunuh dibunuh.

Akhbar Sada semalam melaporkan, lelaki Saudi itu yang namanya tidak disiarkan, berjaya mengenal pasti warga Yaman yang membunuh abangnya dan menjejakinya di Qatar, tempat dia sudah memperoleh kerakyatan.

“Dia berlepas ke Qatar selepas mengumpulkan maklumat tempat pembunuh abangnya menetap.

Dia terus berjumpa lelaki itu dan membunuhnya,” lapor akhbar berkenaan, semalam.

Kabilahnya dilapor merancang mengadakan jamuan besar-besaran bagi meraikan kematian pembunuh berkenaan tetapi pihak berkuasa melarangnya.

Menurut laporan semalam, lelaki Saudi berkenaan menetap di bandar Sullayel, tetapi tidak menyebut sama ada dia ditangkap di Qatar atau sudah pulang. - Agensi