KUALA LUMPUR - Pencemaran jerebu di Malaysia dijangka berterusan sehingga September ini, kata Menteri Sumber Asli dan Alam Sekitar, Datuk Seri G.Palanivel.

Menurut beliau, pencemaran itu disebabkan pencemaran jerebu merentas sempadan berikutan musim Monsun Barat Daya yang sedang melanda negara.

“Peta jerebu serantau dan peta imej satelit NOAA oleh Pusat Pakar Meteorologi ASEAN (ASMC) yang berpusat di Singapura semalam menunjukkan lingkaran asap jerebu sederhana dari kawasan kebakaran di Riau, Sumatera Tengah, Indonesia.

“Tiupan angin dari arah barat daya membawa asap jerebu sederhana ke kawasan tengah Pantai Barat Semenanjung Malaysia. ASMC juga melaporkan bilangan titik panas yang dikesan melalui imej satelit NOAA 18 di Sumatera pada 21 Jun 2014 sebanyak 88 titik panas, manakala 17 titik panas turut dikesan dalam negara iaitu di Pahang (1), Sabah (5), Sarawak (10) dan Terengganu (1),” katanya dalam satu kenyataan media hari ini.

Palanivel dalam pada itu memaklumkan, Jabatan Alam Sekitar (JAS) telah mengambil beberapa langkah awal untuk menangani musim Monsun Barat Daya dan impak fenomena El-Nino yang boleh menyebabkan cuaca menjadi lebih panas dan kering.

Ia termasuk mengaktifkan pelan tindakan pencegahan pembakaran terbuka, pemantauan rapi ke atas kawasan tanah gambut yang sering terbakar, pelaksanaan perintah larangan pembakaran terbuka, penguatkuasaan semasa musim panas dan kering dipertingkatkan serta pemantauan melalui udara.

Selain itu, katanya, sebanyak 3,854 kes pembakaran terbuka dikesan dari 1 Januari hingga 10 Jun lalu iaitu pembakaran terbuka melibatkan kawasan hutan (825 kes), kawasan pertanian (1,225 kes), kawasan industri (31 kes), kawasan pembinaan (117 kes), tapak pelupusan sampah (66 kes), kawasan belukar (905 kes) dan lain-lain pembakaran terbuka kecil (685 kes).

Jelasnya, bagi tempoh yang sama, sebanyak 256 kes pembakaran terbuka telah dikenakan tindakan kompaun dan 86 kes telah dikeluarkan notis amaran dan sebanyak 43 kertas siasatan dibuka bagi kesalahan melakukan pembakaran terbuka bagi tindakan pendakwaan di mahkamah.

“Dalam situasi jerebu, tindakan penguatkuasaan yang lebih tegas terus diambil sehingga boleh membawa kepada tindakan penangkapan ke atas mana-mana individu yang dipercayai dengan munasabah telah melakukan kesalahan di bawah peruntukan Akta Kualiti Alam Sekeliling (AKAS) 1974 untuk membantu penyiasatan,” katanya.

Tambahnya, berikutan penguatkuasaan Akta Kualiti Alam Sekeliling 1974, (Pindaan) 2012 mulai 2 Januari 2013 yang memberi kuasa menangkap penjenayah alam sekitar yang disyaki tanpa waran di bawah peruntukan Seksyen 37 C, seramai 194 pegawai JAS telah diberikan surat kuasa khas dan latihan serta dalam keadaan bersiap sedia bagi melaksanakan peruntukan itu. - mynewshub.my