KUANTAN - Seorang penganggur mengaku bersalah di Mahkamah Majistret di sini terhadap tiga pertuduhan memiliki senjata berbahaya termasuk bahan letupan di sebuah rumah di sini minggu lepas.

Majistret Noor Zaihan Mohamad Ali bagaimanapun tidak menjatuhkan hukuman kerana pertuduhan itu adalah serius dan meminta Pegawai Pendakwa Inspektor V.Muneswaran merujuk semula kes itu kepada Pendakwa Raya sama ada pertuduhan itu perlu dibuat di Mahkamah Sesyen.

Noor Zaihan kemudian membenarkan tertuduh Lee Ming Hooi diikat jamin RM20,000 sementara menunggu sebutan semula kes yang ditetapkan 6 Ogos.

Bagi pertuduhan pertama,Ming Hooi, 27, dari Air Putih di sini didakwa memiliki empat unit crossbow, seunit pistol tiruan wingun berwarna perak bersama lima butir peluru, dua unit buku lima, lapan bilah parang pelbagai jenis serta panjang, dua bilah pedang dan pedang kembar.

Kesemua senjata itu ditemui di ruang tamu rumahnya di Taman Galing Kecil di sini pada jam 11.30 malam, 16 Julai lalu.

Bagi kesalahan tersebut, Ming Hooi dituduh mengikut Seksyen 7 (1) Akta Bahan Kakisan Letupan dan Senjata Berbahaya yang membawa hukuman penjara maksimum dua tahun atau denda tidak lebih RM2,000 atau kedua-duanya jika sabit kesalahan.

Dia juga didakwa memiliki dua senjata teaser di lokasi yang sama mengikut Seksyen 36 (1) Akta Senjata 1960 yang membawa hukuman penjara tidak lebih satu tahun atau denda maksimum RM5,000 atau kedua-duanya.

Bagi pertuduhan ketiga, dia dituduh memiliki satu unit mercun buatan sendiri dan lapan batang bahan letupan 'super power 90' di tempat sama mengikut Seksyen 8 Akta Bahan Letupan 1957 yang membawa hukuman penjara maksimum tujuh tahun atau denda tidak melebihi RM10,000 atau kedua-duanya. - BERNAMA