MUMBAI - Lembaga Perindustrian Kayu Malaysia (MTIB) dan Majlis Perkayuan Malaysia (MTC) akan mengeluarkan buku panduan mengenai nama-nama kayu di Malaysia untuk kegunaan peniaga kayu di seluruh dunia.

Menteri Perusahaan Perladangan dan Komoditi Datuk Amar Douglas Uggah Embas berkata badan-badan kayu India telah membangkitkan isu tentang jurang maklumat mengenai nama-nama spesis kayu dari Malaysia.

"Saya fikir sebab utama ialah, di Malaysia kita memanggilnya dengan nama yang berbeza yang tidak mereka fahami. Buku panduan itu sebagai rujukan dan saya harap ia akan merapatkan jurang tersebut," katanya kepada Bernama selepas mempengerusikan perbincangan meja bulat antara badan-badan kayu Malaysia dan wakil pengimport India.

Perbincangan itu dihadiri MTIB, MTC, Persatuan Pengilang dan Peniaga India, Bombay Timber Merchant Association Ltd dan Timber Importers Association Ltd.

Uggah berkata wakil-wakil dari India meminta untuk mengunjungi Malaysia bagi membiasakan diri mereka dengan pembekal, jenis kayu dan perkara-perkara yang berkaitan.

"Saya akan meminta MTC untuk melihat perkara ini kerana secara keseluruhannya, pasaran India sangat besar manakala penguasaan kita dalam pasaran kayu mereka masih rendah. Terdapat potensi untuk meningkatkan penguasaan pasaran, dan saya rasa ia boleh ditingkatkan dengan mengadakan dialog ini.

"Saya yakin kementerian dan agensi kerajaan akan memainkan peranan mereka untuk memastikan pelbagai isu yang boleh memperlahankan perdagangan antara kedua-dua negara dalam industri perkayuan diselesaikan," katanya.

India merupakan pasaran penting bagi kayu dan produk kayu Malaysia, menduduki tempat ketiga selepas Jepun dan Amerika Syarikat, dengan eksport ke India berjumlah US$485 juta pada 2013, meningkat sebanyak 3.7 peratus pada tahun sebelumnya.

Balak menyumbang hampir tiga suku daripada jumlah eksport (US$354.5 juta), diikuti perabut kayu (US$34.5 juta), hasil pertukangan kayu (US$18 juta), papan partikel (US$15 juta) dan papan lapis (US$7.4 juta).

Tahun lepas, industri perkayuan Malaysia menyumbang 2.5 peratus kepada Keluaran Dalam Negara Kasar, dengan pendapatan eksport sebanyak US$6.2 bilion dan menyediakan sehingga 300,000 pekerjaan. - BERNAMA