KUALA LUMPUR – Lapangan Terbang Antarabangsa Kuala Lumpur (KLIA2) menguruskan sebanyak 56 penerbangan sejak lapangan terbang itu beroperasi pada 2 Mei lalu.

Malaysia Airports Holdings Berhad (MAHB) dalam satu kenyataan media memberitahu, sebanyak empat syarikat penerbangan beroperasi di KLIA2 pada waktu ini.

"Syarikat penerbangan terbabit adalah Malindo Airways, Lion Air, Tiger Airways International dan Cebu Pacific Airways.

"Sebanyak 32 penerbangan Malindo Airways dicatatkan di KLIA2 sehingga 2 Mei lalu, Lion Air (8), Tiger Airways (12) dan Cebu Pacific Airways (4). Operasi KLIA2 berjalan dengan lancar," kata kenyataan itu hari ini.
Menurut kenyataan itu, KLIA2 turut memaklumkan telah menguruskan seramai 6,500 penumpang pesawat penerbangan sejak ia beroperasi pada 2 Mei lalu.

Tambah kenyataan itu, sistem pengangkutan awam di hub pengangkutan KLIA2 termasuk teksi, bus dan Express Rail Link Sdn. Bhd. (ERL) juga beroperasi dengan lancar.

Kata kenyataan itu, sebanyak 189 perjalanan direkodkan oleh perkhidmatan teksi dan 152 penumpang menggunakan perkhidmatan bas di KLIA2.

Sistem operasi teras di KLIA2 seperti daftar masuk, pengendalian bagasi dan jambatan penumpang juga beroperasi dengan cekap dan stabil, kata kenyataan itu.

Justeru, MAHB meminta orang ramai supaya menghubungi syarikat penerbangan masing-masing untuk mengesahkan maklumat penerbangan mereka termasuk tentang ketibaan dan berlepas untuk memastikan kelancaran penerbangan mereka.

"AirAsia, AirAsia X, Indonesia AirAsia, Thai AirAsia dan AirAsia Zest pula akan memulakan operasi mereka di KLIA2 bermula 9 Mei ini," kata kenyataan itu.