KUALA LUMPUR - Akibat memiliki sebilah pisau lipat berbentuk kerambit sepanjang tujuh inci di tempat awam, seorang bapa tujuh anak didenda RM700 oleh Mahkamah Majistret di sini, hari ini.

Majistret Nur Azura Murah menjatuhi hukuman itu setelah Mohamad Suhaimi, 54, mengaku bersalah dan memerintahkan tertuduh dipenjara sebulan jika gagal membayar denda itu.

Mohamad didakwa memiliki pisau tersebut di Jalan Masuk PPR Semarak, Jalan Semarak di sini, kira-kira 1 tengah hari pada 17 Jun lepas.

Dia didakwa mengikut Seksyen 6(1) Akta Bahan-bahan Kakisan dan Letupan dan Senjata Berbahaya 1958 (Akta 357) yang membawa hukuman maksimum penjara dua tahun dan sebat.

Ketika rayuan, Mohamad memohon hukuman ringan kerana dia bekerja sambilan dan hanya berpendapatan RM700 sebulan.

Dia turut memberitahu bahawa pisau yang dimiliki itu tidak mendatangkan kecederaan kepada sesiapa.

Pendakwaan dilakukan Timbalan Pendakwa Raya Ravindran Selvaraj. - BERNAMA