<p style="text-align: justify;">PETALING JAYA - Timbalan Presiden PAS, Mohamad Sabu mengesahkan akan bertanding di Kedah pada pilihan raya umum ke-13.</p>
<p style="text-align: justify;">Bercakap kepada Bernama, Mohamad yang lebih dikenali sebagai Mat Sabu bagaimanapun enggan memberitahu kawasan yang akan ditandingi itu.</p>
<p style="text-align: justify;">"Nanti kita akan putuskan selepas mesyuarat pimpinan tertinggi pakatan rakyat hari ini," katanya.</p>
<p style="text-align: justify;">Sebelum ini, desas-desus mengatakan Mat Sabu akan bertanding di kerusi Parlimen Pendang, Kedah.</p>
<p style="text-align: justify;">Mat Sabu pada pilihan raya umum 2008 bertanding di kerusi Parlimen Kuala Terengganu dan kalah kepada Datuk Razali Ismail dari Barisan Nasional (BN) dengan majoriti 628 undi.</p>
<p style="text-align: justify;">Sementara itu, Naib Presiden PAS, Datuk Husam Musa dijangka bertanding di kerusi Parlimen Putrajaya yang kini disandang Setiausaha Agung Umno Datuk Seri Tengku Adnan Tengku Mansor.</p>
<p style="text-align: justify;">"Saya dengar-dengar begitulah, tetapi kita tunggu hasil keputusan mesyuarat hari ini," kata Husam.</p>
<p style="text-align: justify;">Husam adalah Ahli Dewan Undangan Negeri Salor, Kelantan dan beliau antara yang disebut-sebut bakal Menteri Besar Kelantan yang kini disandang Mursyidul Am PAS, Datuk Nik Abdul Aziz Nik Mat. - BERNAMA</p>