KOTA BHARU - Dua wanita antara 11 yang ditahan kerana disyaki terbabit dalam kegiatan sindiket penipuan gores dan menang di Padang Bonggor, Jalan Pengkalan Chepa di sini, semalam.

Ketua Polis Daerah Kota Baharu ACP Azham Othman berkata semua suspek yang berumur antara 20 dan 35 tahun itu ditahan pada 5 petang di sebuah premis di sini.

"Sejak April tahun ini kita telah menahan 22 individu termasuk 11 orang yang ditahan semalam dan kita kesan kegiatan sindiket penipuan ini sejak awal tahun ini.

"Sindiket ini menyasarkan pelanggan di pusat membeli-belah untuk dijadikan mangsa dan mereka amat licik," katanya kepada pemberita di Ibu Pejabat Polis Daerah Kota Baharu di sini, hari ini.

Azham berkata siasatan awal mendapati deposit minimun yang dikenakan kepada pelanggan bagi memperoleh sesuatu barangan adalah sebanyak RM12,300.

"Kita rampas kesemua barangan yang digunakan untuk memperdayakan pelanggan antaranya resit dan album hadiah lumayan yang digunakan untuk menarik minat pelanggan.

"Antara hadiah menarik yang ditawarkan kepada pelanggan adalah jongkong emas seberat 1 kilogram, kami percaya sindiket ini akan berpindah dari satu tempat ke satu tempat yang lain untuk menjalankan operasinya," katanya.

Katanya, orang ramai perlu segera melaporkan kepada pihak berkuasa jika mempunyai maklumat mengenai sindiket gores dan menang ini.

Beliau berkata semua suspek kini direman selama empat hari bermula hari ini dan kes disiasat di bawah Seksyen 420 Kanun Keseksaan kerana menipu. - BERNAMA