TAWAU - Dua maut dalam nahas berasingan di daerah ini petang semalam.

Ketua Polis Daerah Tawau ACP Awang Besar Dullah berkata nahas pertama berlaku di Km 6.4 Jalan Apas membabitkan seorang pejalan kaki yang dilanggar sebuah van ketika melintas jalan pada pukul 1.27 tengah hari.

"Mangsa yang dikenali sebagai Mulok Banuas, 59, dari Kampung Kurnia Jaya, Batu 4, meninggal dunia di tempat kejadian akibat kecederaan parah pada kepala," katanya kepada pemberita, di sini hari ini.

Awang Besar berkata kemalangan kedua berlaku kira-kira sejam kemudian melibatkan penunggang motosikal di Km 40 Jalan Tawau-Semporna.

Kemalangan berlaku apabila motosikal yang ditunggang Shajini@Hajirin Sailun, 39, merempuh pintu sebuah kereta yang dibuka oleh pemandu, katanya.

Menurut Awang Besar pemandu itu dipercayai memberhentikan keretanya di sebelah kiri jalan sebelum membuka pintu menyebabkan mangsa yang menunggang di sebelah kanan tidak sempat mengelak.

Mangsa yang mengalami kecederaan parah pada kepala dan badan meninggal dunia di tempat kejadian, katanya.

"Kedua-dua kes disiasat menurut Seksyen 41(1) Akta Pengangkutan Jalan 1987," katanya. - BERNAMA