KUALA LUMPUR - Ketampakan rendah kurang daripada lima kilometer di sekitar perairan Selat Melaka utara kerana jerebu dijangka berterusan sehingga Khamis.

Menurut Jabatan Meteorologi keadaan ini berbahaya kepada kapal yang tidak mempunyai navigasi pelayaran.

Selain itu angin kencang dan laut bergelora berikutan Taufan Matmo yang dikesan kira-kira 1,472 kilometer ke timur laut Sandakan, Sabah turut dijangka berterusan sehingga Khamis.

Taufan Matmo dikesan pada Latitud 15.2 U dan Longitud 127.6 T dan bergerak ke arah utara dengan kelajuan 15 kilometer sejam.

Angin kencang Barat Daya dengan kelajuan 40 sehingga 50 kilometer sejam dengan ombak mencapai ketinggian 3.5 meter turut dikesan di kawasan perairan Palawan, Reef North, Condore dan Layang-layang selain perairan Perlis, Kedah, Phuket dan Kudat, Sabah yang dijangka berterusan sehingga Khamis. - BERNAMA