Selepas kejayaan rekaan kasutnya dipakai pengacara pada sesi Red Carpet di majlis Anugerah Academy 2014 2 Mac lalu, kini pereka kasut tinggi muda dari Malaysia Zul Mohd akan melakar satu sejarah bersama kerabat Diraja Britain pula.

Minggu depan Zul Mohd atau jenamanya Emmett akan menghadiahkan sepasang kasut rekaannya untuk Ratu England Queen Elizabeth dan juga Duchess Of Cambridge Kate Middleton sebagai hadiah kepada keluarga diraja itu.

Dua rekaan kasut itu diilhamkan Zul daripada beberapa pakaian yang pernah dipakai oleh dua ikon Diraja Britain itu ketika menghadiri majlis tertentu.

Semalam, Mynewshub.my menemui Zul di kediamannya di Bukit Antarabangsa dan melihat sendiri dua rekaan eksklusif berkenaan yang masih disimpan di rumahnya.

Kasut rekaan untuk Ratu Elizabeth dihasilkan bersaiz 7 dan berkonsepkan "normal round" dengan penggunaan kain satin dengan warna "Navy Blue".

Sementara rekaan untuk isteri kepada Putera William, Kate pula adalah bersaiz 8 dengan konsep "V-shape" dengan penggunaan kain jenis French Lace.

"Rekaan untuk Ratu adalah khas untuk kegunaan tuanku menghadiri majlis-majlis rasmi sementara rekaan untuk Kate sesuai untuk digayakannya ketika menghadiri majlis-majlis kerabat Diraja.

"Saya meneliti laman web Diraja Britain dan mengetahui ramai pihak menghantar pelbagai jenis hadiah kepada Ratu Elizabeth dan Kate setiap hari, dan saya mengambil peluang itu untuk menghadiahkan rekaan saya," katanya kepada Mynewshub.my.

Selain itu, pada keluaran terbaru Majalah Runway di Amerika Syarikat, kasut rekaan Zul juga diperagakan salah satu model dalam majalah berkenaan untuk digayakan dengan baju dari pereka terkenal.

Kasut itu dipilih oleh Pengarah Fesyen majalah berkenaan Mikey S untuk digayakan pada sesi fotografi itu bersama model yang menggayakan kasut jenama rekaan Zul.

"Kita ada hantar beberapa kasut untuk dipamerkan di sana di bawah nama Runway And Archive Showroom di Los Angeles, Amerika Syarikat, jadi Mikey lah yang akan uruskan penyesuaian kasut dengan model peragaan," katanya.

Majalah Runway merupakan majalah terkenal untuk fesyen di Amerika Syarikat dan operasi majalah itu turut diadaptasikan dalam filem popular "The Devil Wears Prada" di Hollywood.

Mengulas mengenai perancangan masa depannya, Zul berkata beliau melihat kepada membuat rekaan kasut untuk personaliti dan artis di Amerika Syarikat yang pernah menerima anugerah atau dikenali sebagai "A-List" seperti Lady Gaga, Katty Perry dan Taylor Swift untuk diperagakan mereka.

Zul yang mula menghasilkan rekaan kasut wanita eksklusif sejak kira-kira tiga tahun lalu berkata beliau telah pun menghasilkan kira-kira 40 rekaan kasut termasuk yang terbaru untuk Kate dan Ratu Elizabeth berkenaan.

Beliau berharap, pihak Istana Buckingham di Britain akan menerima persembahan daripada Malaysia itu dan memakainya ketika majlis berlangsung serta berharap menerima maklumbalas dari pihak istana berkenaan kasut itu.

"Untuk hadiah yang diberikan kepada Ratu Elizabeth, ada seorang individu khas yang akan mencuba semua hadiah yang disampaikan sebelum ia dicuba sendiri oleh baginda dan kemudian memutuskan akan memakainya atau tidak," katanya.