<strong>BEKAS</strong> perdana menteri Tun Dr Mahathir Mohamad berkata anggota jawatankuasa teknikal hudud mesti terdiri daripada golongan agama bebas daripada parti politik.

Katanya, perkara itu perlu bagi menyekat pengaruh kepartian sama ada dari parti kerajaan mahupun pembangkang dalam membincangkan undang-undang jenayah Islam itu.

Menurut negarawan itu lagi, sekiranya ia tidak dilakukan maka dikhuatiri salah satu pihak boleh mendapat manfaat daripadanya.

"Perkara penting dalam hal ini adalah jawatankuasa perlu dianggotai golongan agama yang betul yang tidak terlibat dengan mana-mana politik.

"Mereka bertindak mengkaji dan memberikan fatwa.

"(Sekarang ini) mereka sebenarnya memainkan isu parti dan mereka akan bertindak berat sebelah (dalam jawatankuasa)," katanya selepas hadir mengikuti prosiding perbicaraan Kassim Ahmad pagi ini. - <strong>MalaysiaKini</strong>